Senekal: Aanklagte teen boer ‘onregverdig en ruik na rassisme’André Pienaar (51) tydens Dinsdag se betoging buite die hof op Senekal. Die VF Plus het sterk uitgevaar oor die aanklagte van terrorisme en poging tot moord teen die boer wat in hegtenis geneem is ná Dinsdag se oproer by die Senekal-landdroshof. André Pienaar (51) is die naweek agter tralies nadat sy borgtogaansoek Vrydag afgehandel is en uitspraak tot Dinsdag voorbehou is. Hy word ook van aanhitsing van geweld en openbare geweldpleging aangekla. Dr. Pieter Groenewald, VF Plus-leier, meen die aanklagte van terrorisme en poging tot moord is ernstig en onbillik. “Die vervolgingsgesag maak homself daardeur skuldig aan vooroordele en vervul nie sy rol as ŉ objektiewe gesag wat gelykmatig in belang van elke persoon in die land moet optree nie.” Die aanklagte teen Pienaar dien volgens Groenewald ook as ŉ bewys dat daar dubbele standaarde is wanneer boere en die landbougemeenskap geraak word. “Die staat het ook ŉ senior advokaat aangestel om mnr. Pienaar se borgtogaansoek teen te staan. Dit is duidelik dat die vervolgingsgesag ŉ voorbeeld van mnr. Pienaar wil maak om sodoende ŉ boodskap aan die boere en die landbougemeenskap te stuur.” Die vervolgingsgesag moet objektief, billik en regverdig optree teenoor alle aangeklaagdes, sê Groenewald. “Dit is duidelik dat dit hier nie gebeur nie en dat die klagte totaal uit verband geruk word. Daar was geen sprake van terrorisme tydens die Senekal-hofsaak nie en niemand se lewe is bedreig nie.” Hierdie tipe aanklagte gaan net emosies opjaag en kan lei tot verdere konflik in Suid-Afrika. “Dit kom neer op verdere aanhitsing deur die vervolgingsgesag. Daar is nêrens gesien dat enige klagte van terrorisme en poging tot moord ingedien is teen lede van die EFF toe hulle in ŉ landwye veldtog van geweld die Clicks-winkels geplunder het nie.” Volgens Groenewald is daar ook nie gesien dat sulke klagte ingedien is ná landwye diensleweringsprotesoptogte waar polisievoertuie opsetlik aan die brand gesteek is en private eiendom geplunder is nie. Dr. Pieter Groenewald. (Foto: VF Plus) “Dit is totaal onaanvaarbaar en ek sal as leier van die VF Plus hierdie saak direk verder opneem met die betrokke ministers en die polisie. “Die klagte skep ŉ gevaarlike situasie en dit kan nie bekostig word dat onregverdigheid en dubbele standaarde so blatant toegepas word deur ŉ sekere groep mense in Suid-Afrika teen die landbougemeenskap en boere in die besonder nie. Dit wek die indruk dat daar ŉ rassistiese ondertoon is wat die rede is vir die ernstige klagte.” Die VF Plus sal eis om verduidelikings en antwoorde om helderheid te kry oor die saak. Pienaar is Woensdag in hegtenis geneem in verband met Dinsdag se gebeure by die Senekal-landdroshof waar Sekwetje Mahlamba en Sekola Matlaletsa vir die moord op Brendin Horner verskyn het. Hordes mense het na die hof opgeruk en gemoedere het in ŉ stadium hoog geloop waarna ŉ polisievoertuig onder meer omgestoot is en dit aan die brand geraak het. Nadat dit duidelik geword het dat niemand die beskuldigdes gaan sien nie en dat die saak tot 16 Oktober uitgestel is, het ŉ groep mense die hof binnegestorm. Skote is in die hofgebou gehoor. Die 21-jarige Horner se liggaam is verlede Vrydagoggend vroeg in ŉ veld op ŉ plaas in die omgewing van Paul Roux in die Vrystaat aangetref.